**Servisná zmluva**

Táto servisná zmluva (**Zmluva**) je uzatvorená na základe ust. § 536 a nasl. zákona č. 513/1991 Zb. Obchodný zákonník v znení neskorších právnych predpisov (**ObZ**) medzi:

1. spoločnosťou **BB – TRADE, s.r.o.** so sídlom Areál prekladisko Haniska, 040 66 Košice, Slovenská republika IČO: 31 725 376, zapísanou v Obchodnom registri Mestského súdu Košice, Odd.: Sro, Vl. č.: 7685/V, ako objednávateľom (**Objednávateľ**) a
2. [identifikácia dodávateľa], ako dodávateľom (**Dodávateľ**).

Objednávateľ a Dodávateľ každý aj ako **Zmluvná strana** a spoločne aj ako **Zmluvné strany**.

**Zmluvné strany sa dohodli na nasledujúcom:**

1. **Úvod**
   1. Objednávateľ má záujem o dodanie a montáž 2-och kusov kontajnerových portálových žeriavov nosnosti 45 ton v areáli prekladiska Haniska v Košiciach (040 66) (**Areál**).
   2. Za týmto účelom Objednávateľ vyhlásil dňa 14. 7. 2023 verejnú súťaž na predmet zákazky *„*Interport Haniska – dodanie a montáž 2 ks kontajnerových portálových žeriavov 45 t*“* (**Verejná súťaž**).
   3. Predmetom zákazky Verejnej súťaže je vypracovanie projektovej dokumentácie pre 2 nové kontajnerové žeriavy nosnosti 45 t, výroba a dodávka 2-och nových kompletných portálových žeriavov, doprava, montáž a osadenie nových portálových žeriavov na koľajovú dráhu, odskúšanie funkčnosti nových portálových žeriavov, uvedenie do prevádzky, zaškolenie obsluhy žeriavov a vypracovanie dokumentácie na prevádzku a údržbu a zabezpečenie náhradných dielov rýchleho opotrebovania a kľúčových náhradných dielov. Súčasťou plnenia predmetu zákazky je následný časovo ohraničený výkon záručného servisu a kompletnej údržby zariadenia.
   4. Dodávateľ sa stal úspešným hospodárskym subjektom v rámci Verejnej súťaže, na základe čoho Zmluvné strany uzatvárajú túto Servisnú zmluvu.
   5. Súčasne s touto Zmluvou uzatvárajú Zmluvné strany aj zmluvu o dielo č. [●] (**Zmluva o dielo**), predmetom ktorej je vypracovanie projektovej dokumentácie pre 2 nové kontajnerové portálové žeriavy nosnosti 45 t, výroba a dodávka 2-och nových kompletných portálových žeriavov, doprava, montáž a osadenie nových portálových žeriavov na koľajovú dráhu, odskúšanie funkčnosti nových portálových žeriavov, uvedenie do prevádzky, zaškolenie obsluhy žeriavov a vypracovanie dokumentácie na prevádzku a údržbu a zabezpečenie náhradných dielov rýchleho opotrebovania a kľúčových náhradných dielov minimálne v rozsahu podľa Zmluvy o dielo (**Náhradné diely**),

(**Dielo**).

* 1. Podľa článku 12. Zmluvy o dielo sa Zmluvné strany dohodli, že okrem Zmluvy o dielo uzatvoria aj túto Zmluvu na servis Diela podľa Zmluvy o dielo, t. j. na servis 2-och kusov kontajnerových portálových žeriavov nosnosti 45 ton, ktorá nadobudne účinnosť dňom riadneho odovzdania Diela zo strany Dodávateľa a jeho prevzatia zo strany Objednávateľa v zmysle Zmluvy o dielo.
  2. Dodávateľ prehlasuje, že mu je známy rozsah Diela.
  3. Túto Zmluvu je potrebné vykladať spolu so súťažnými podkladmi zverejnenými pre Verejnú súťaž zo dňa 14. 7. 2023 (**Súťažné podklady**) a ponukou Dodávateľa predloženou Objednávateľovi dňa [●]. [●]. 2023, na základe ktorej sa stal Dodávateľ v rámci Verejnej súťaže úspešným hospodárskym subjektom (**Ponuka**).
  4. Súťažné podklady sú pre Zmluvné strany záväzné. Dodávateľ je povinný splniť všetky povinnosti vyplývajúce zo Súťažných podkladov a tieto sa považujú za súčasť tejto Zmluvy bez toho, aby k nej boli pripojené ako príloha. Za súčasť tejto Zmluvy sa považuje aj oznámenie o vyhlásení verejného obstarávania a ďalšie dokumenty, ktoré boli potrebné na vypracovanie Ponuky Dodávateľa, na základe ktorej sa stal v rámci Verejnej súťaže úspešným hospodárskym subjektom, a ktoré Dodávateľovi poskytol Objednávateľ v pozícii zadávateľa, a to vrátane všetkých ich doplnení alebo zmien.
  5. Rovnako záväzná je pre Zmluvné strany aj Ponuka Dodávateľa.

1. **Účinnosť, trvanie a zánik Zmluvy**
   1. Táto Zmluva nadobúda účinnosť až dňom riadneho odovzdania Diela zo strany Dodávateľa a jeho prevzatia zo strany Objednávateľa podľa Zmluvy o dielo. V prípade, ak by nikdy nedošlo k splneniu tejto podmienky, táto Zmluva nikdy nenadobudne účinnosť.
   2. Táto Zmluva sa uzatvára na dobu určitú, a to na 60 mesiacov odo dňa účinnosti tejto Zmluvy.
   3. Zmluvné strany sa dohodli, že zánik Zmluvy o dielo automaticky spôsobuje aj zánik tejto Zmluvy, opačne to neplatí. Zánik tejto Zmluvy z akéhokoľvek dôvodu po uplynutí 24-och mesiacov odo dňa odovzdania Diela podľa Zmluvy o Dielo má za následok zánik záručných a garančných povinností Dodávateľa týkajúcich sa Diela, ktoré sú nad rámec povinných zákonných záručných povinností Dodávateľa.
   4. Zmluvné strany sa ďalej dohodli, že každá zo Zmluvných strán je oprávnená vypovedať túto Zmluvu v 3-mesačnej lehote, ktorá začína plynúť v mesiaci nasledujúcom po jej doručení druhej Zmluvnej strane z dôvodov podľa bodov 2.5 a 2.6 tejto Zmluvy.
   5. Objednávateľ je oprávnený vypovedať túto Zmluvu len v prípade, ak Dodávateľ napriek opakovane závažne porušil túto Zmluvu a svoju zmluvnú povinnosť nesplnil ani v dodatočnej primeranej lehote poskytnutej Objednávateľom.
   6. Dodávateľ je oprávnený vypovedať túto Zmluvu len v prípade, ak je Objednávateľ v omeškaní so zaplatením ceny podľa tejto Zmluvy o viac ako 45 dní a ceny podľa tejto Zmluvy nezaplatil ani v dodatočnej primeranej lehote poskytnutej Dodávateľom.
   7. Odstúpenie od tejto Zmluvy sa riadi príslušnými ustanoveniami ObZ s tým, že Zmluvné strany sa výslovne dohodli, že dôvodom na odstúpenie od tejto Zmluvy spôsobom pre podstatné porušenie tejto Zmluvy je aj to, že bol na majetok niektorej zo Zmluvných strán bol vyhlásený konkurz alebo bolo konkurzné konanie na majetok niektorej Zmluvnej strany skončené z dôvodu nedostatku majetku tejto Zmluvnej strany, alebo že sa niektorá Zmluvná strana nachádza v likvidácii alebo jej likvidácia hrozí, alebo ak sa preukáže korupčné alebo iné trestné konanie druhej Zmluvnej strany právoplatným odsúdením v rámci trestnej zodpovednosti právnických osôb.
2. **Predmet Zmluvy**
   1. Dodávateľ sa zaväzuje vykonávať servis Diela v rozsahu podľa Prílohy č. 1 tejto Zmluvy, ktorú tvorí Dodávateľom vytvorený dokument – tabuľka s návrhom vecného a časového plnenia úkonov podľa bodu 18.1.14 Súťažných podkladov predložená Objednávateľovi v rámci Ponuky (**Servisné činnosti**).
   2. Servisné činnosti musia byť vykonávané v takom rozsahu a v takej kvalite, aby bolo zabezpečené, že jeden žeriav, ktorý predstavuje časť Diela zvládne 100 000 cyklov pohybu s maximálnym nákladom ročne, t. j. 100 000 cyklov naloženia kontajnera a jeho preloženia s maximálnym nákladom ročne. Dodávateľ deklaruje, že Servisné činnosti sú kvalitatívne a kvantitatívne navrhnuté tak, aby bola splnená podmienka podľa tohto bodu 3.2 tejto Zmluvy.
   3. Objednávateľ sa zaväzuje k zaplateniu ceny za vykonané Servisné činnosti podľa tejto Zmluvy, a to za ďalej špecifikovaných podmienok.
3. **Podmienky plnenia Zmluvy**
   1. Dodávateľ bude vykonávať dohodnuté Servisné činnosti vo vlastnom mene, na vlastný účet, na svoje náklady a na svoje nebezpečenstvo. Pokiaľ poverí v rámci vykonávania dohodnutých Servisných činností vykonaním niektorých čiastkových činností tretie osoby, má voči Objednávateľovi rovnakú zodpovednosť, akoby ich vykonával sám. Poverenie tretej osoby na vykonanie čiastkových činností je podmienené predchádzajúcim písomným súhlasom Objednávateľa.
   2. Nakoľko Servisné činnosti majú charakter špecializovanej údržby, opravy alebo úpravy Diela, počas ich vykonávania neprechádza na Dodávateľa vlastnícke právo k Dielu, jeho častiam alebo veciam použitým na údržbu, opravu alebo úpravu Diela.
   3. Dodávateľ je povinný vykonávať Servisné činnosti tak, aby podľa možnosti nenarušil riadne užívanie Diela. Ak by mali Servisné činnosti, vzhľadom na ich charakter, spôsobiť obmedzenie riadneho užívania Diela, je Dodávateľ povinný vykonávať ich po predchádzajúcej dohode s Objednávateľom tak, aby sa obmedzila prevádzku Diela v čo najmenšom rozsahu. Objednávateľ je povinný poskytnúť súčinnosť.
   4. O vykonaní Servisných činností vyhotoví osoba poverená Dodávateľom protokol / servisný príkaz, v ktorom okrem iného vyznačí, aké práce vykonala, v akom stave sa predmetný stroj alebo zariadenie, ktoré sú súčasťou Diela nachádzali pri skončení prác, prípadne v ňom vyznačí dôležité upozornenia pre Objednávateľa a pripojí k nemu príslušnú fotodokumentáciu preukazujúcu skutočnosti uvedené v tomto bode 4.4 tejto Zmluvy. Protokol / servisný príkaz musí byť následne potvrdený osobou poverenou Objednávateľom. Potvrdenie protokolu / servisného príkazu môže byť zo strany osoby poverenej Objednávateľom odmietnuté len v prípade oprávnených výhrad, ktoré sa musia do protokolu / servisného príkazu zaznamenať s tým, že tieto vady, ktorých sa tieto výhrady týkajú musia byť zo strany Dodávateľa odstránené bez zbytočného odkladu. V prípade, ak pri protokolácia vykonaných Servisných činnosti nebude prítomná žiadna osoba poverená Objednávateľom, je povinná potvrdiť protokol / servisný príkaz potvrdiť alebo ho v prípade oprávnených výhrad odmietnuť a tieto výhrady doň zaznamenať najneskôr v lehote 7-ich pracovných dní odo dňa vytvorenia protokolu / servisného príkazu, v opačnom prípade sa považuje protokol / servisný príkaz za potvrdený,
   5. Vyhotovením protokolu / servisného príkazu osobou poverenou Dodávateľom a jeho potvrdením osobou poverenou Objednávateľom je potvrdené splnenie povinnosti Dodávateľa vykonať servis Diela podľa tejto Zmluvy v rozsahu aktuálnej požiadavky.
   6. Pokiaľ v protokoloch / servisných príkazoch nie sú uvedené oprávnené výhrady oprávneného zástupcu Objednávateľa, má sa za to, že servis a údržba boli vykonané bez vád a zodpovedajú výsledku určenému v tejto Zmluve.
   7. Ustanoveniami tejto Zmluvy nie je dotknutá zodpovednosť Dodávateľa za vady Diela, ktoré vznikli po jeho odovzdaní, a ktoré boli spôsobené porušením jeho povinností.
   8. Použitý materiál, ako aj náhradné diely vymenené pri vykonávaní Servisných činností zabezpečí Dodávateľ z vlastných zdrojov alebo zo skladu náhradných dielov Objednávateľa zriadeného na tento účel po dohode s Dodávateľom. Opotrebované diely zostávajú vo vlastníctve Objednávateľa, pokiaľ sa Zmluvné strany nedohodnú inak alebo Dodávateľ nezabezpečí ich opravu alebo renováciu. Pokiaľ sú materiál, ako aj náhradné diely skladované Objednávateľom, Objednávateľ je zodpovedný za ich riadne skladovanie v súlade s pokynmi a upozorneniami Dodávateľa. Pokiaľ sú materiál, ako aj náhradné diely skladované Objednávateľom, Dodávateľ nezodpovedá za ich skladovanie, a teda ani za vady, náklady a škody spôsobené nesprávnym skladovaním zo strany Objednávateľa alebo iným konaním Objednávateľa alebo tretími osobami odlišnými od Dodávateľa alebo osôb súvisiacich s Dodávateľom.
   9. Objednávateľ nesie v plnej výške náklady na opravu, ktorá bude potrebná v dôsledku závad a porúch vzniknutých v dôsledku porušovania prevádzkovej dokumentácie Diela vypracovanej Dodávateľom, poškodením zo strany Objednávateľa alebo treťou osobou (to neplatí, ak by bolo poškodenie spôsobené osobou poverenou Dodávateľom) alebo poškodením v dôsledku vonkajších vplyvov, ako je napr. požiar s následným hasením, úder blesku, explózia, implózia. Pre vylúčenie akýchkoľvek pochybností Zmluvné strany potvrdzujú, že toto ustanovenie sa nevzťahuje na poveternostné vplyvy, voči ktorým musí byť riadne vykonané Dielo odolné a ani na koróziu akejkoľvek časti Diela.
   10. Za škody vzniknuté pri živelných pohromách, za škody spôsobené porušovaním prevádzkovej dokumentácie Diela vypracovanej Dodávateľom alebo za škody spôsobené Objednávateľom alebo tretími osobami, ktorým Objednávateľ umožní prístup k Dielu, zodpovedá Objednávateľ. Za živelné pohromy sa nepovažujú poveternostné vplyvy pôsobiace na Dielo.
   11. Dodávateľ prehlasuje, že si je vedomý možnosti vymáhania škôd Objednávateľom z titulu nedodržania tejto Zmluvy.
   12. Dodávateľ je povinný strpieť výkon kontroly/auditu na mieste výkonu Servisných činností kedykoľvek počas platnosti a účinnosti tejto Zmluvy, a to oprávnenými osobami na výkon tejto kontroly/auditu a poskytnúť im všetku potrebnú súčinnosť.
   13. V prípade omeškania Dodávateľa s odstránením vady na Diele v súlade s podmienkami Zmluvy o Dielo a tejto Zmluvy je Dodávateľ povinný zaplatiť Objednávateľovi zmluvnú pokutu vo výške 1.000,00 Eur za každý deň omeškania, maximálne vo výške 10 % z Ceny za Dielo podľa Zmluvy o Dielo.
4. **Čas plnenia**
   1. Servisné činnosti sa vykonajú s uvedenou frekvenciou v termínoch podľa Prílohy č. 1 tejto Zmluvy. Dodávateľ je povinný vopred oznámiť Objednávateľovi termín výkonu, tých ktorých Servisných činností.
   2. Dodávateľ sa podľa tejto Zmluvy zaväzuje vykonávať odborné prehliadky (revízie) Diela v lehotách stanovených platnými právnymi predpismi Slovenskej republiky vzťahujúcimi sa na Dielo. Výsledkom odborných prehliadok (revízii) musí byť príslušná správa, ktorá bude v deň ukončenia realizácie odbornej prehliadky (revízie) odovzdaná Objednávateľovi. Náklady vzniknuté Dodávateľovi v súvislosti s vykonávaním odborných prehliadok (revízii) sú zahrnuté v cene podľa tejto Zmluvy.
5. **Spolupôsobenie Objednávateľa**
   1. Objednávateľ je povinný zabezpečiť, aby ním poverené osoby zachádzali s Dielom starostlivo a podľa prevádzkovej dokumentácie Diela vypracovanej Dodávateľom s tým, že po dohode s Objednávateľom je povinný vykonať všetky nevyhnutné činnosti potrebné na riadny výkon Servisných činností podľa tejto Zmluvy.
   2. Všetky vyskytnuté poruchy a škody alebo zmeny umiestnenia zariadení Diela je Objednávateľ povinný oznámiť Dodávateľovi. Všetky požadované rozšírenia, presuny alebo iné zmeny Diela podľa požiadaviek Objednávateľa, ktoré sa majú vykonať počas trvania tejto Zmluvy, môže vykonať iba Dodávateľ. Akútne škody a poruchy je Objednávateľ povinný hlásiť prostredníctvom kontaktných údajov Helpdesku Dodávateľa podľa bodu 12.5 tejto Zmluvy, všetky ostatné škody a porúch je Objednávateľ povinný hlásiť kontaktnej osobe Dodávateľa podľa bodu 12.5 tejto Zmluvy.
   3. Objednávateľ zabezpečí osobám povereným Dodávateľom počas bežnej prevádzkovej doby Diela nerušený prístup k Dielu a to tak, aby Dodávateľ mohol vykonať Servisné činnosti na oboch žeriavoch podľa možností priamo po sebe a podľa možností bez toho, aby musel opustiť servisné miesto a vrátiť sa naň v iný deň. Objednávateľ poskytne Dodávateľovi potrebné informácie, dôležité technické podklady. Všetko podľa tohto bodu 6.3 tejto Zmluvy za predpokladu, že výkon Servisných činností bude Objednávateľovi oznámený včas.
   4. Objednávateľ je povinný určiť oprávnených zástupcov, ktorí potvrdia a prevezmú protokoly / servisné príkazy o vykonaní Servisných činností vystavené Dodávateľom.
   5. Objednávateľ sa zaväzuje uhradiť Dodávateľovi nevyhnutné náklady, ktorý tento účelne vynaloží v súvislosti s plnením predmetu tejto Zmluvy pri odvracaní bezprostredne hroziacej škody na majetku Objednávateľa alebo na zdraví osôb, ktoré sa nachádzajú v priestore Diela alebo v jeho bezprostrednej blízkosti, pokiaľ ohrozenie majetku a zdravia nespôsobil sám Dodávateľ. V prípade, ak nejde o bezprostredne hroziacu škodu, jej odvracanie zo strany Dodávateľa musí byť vopred odsúhlasené Objednávateľom. Dodávateľ nemá nárok na uhradenie nákladov, ktorých vynaloženie nebolo nevyhnuté, účelné a primerané vzhľadom na charakter bezprostredne hroziacej škody.
   6. Objednávateľ umožní Dodávateľovi, v prípade potreby, umiestniť si v priestoroch prístupných servisným pracovníkom uzamykateľnú schránku, v ktorej sa bude ukladať dokumentácia Dodávateľa, prípadne časť náradia a niektoré náhradné diely.
   7. Objednávateľ sa zaručuje, že umožní podľa potreby osobám povereným Dodávateľom vstup do skladu náhradných dielov zriadeného Objednávateľom na tento účel. To všetko za predpokladu, že výkon Servisných činností bude Objednávateľovi oznámený včas.
   8. Objednávateľ sa zaväzuje pred prvým nástupom na výkon Servisných činností písomne poučiť osoby poverené Dodávateľom o pravidlách a predpisoch platných v areáli Diela, prípadne jeho blízkosti, ktoré je Dodávateľ povinný dodržiavať.
6. **Cena**
   1. Cena za výkon Servisných činností je dohodnutá vo výške [●] EUR ([slovom] eur) mesačne. Cena je dohodnutá bez dane z pridanej hodnoty (DPH) a pripočíta sa k nej DPH v sadzbe platnej podľa všeobecne záväzných predpisov v deň zdaniteľného plnenia (**Cena**). Ide o paušálnu formu ceny, ktorá vyplýva z Ponuky – z Dodávateľom vyplneného návrhu na plnenie kritéria, z položky 3 - cena za výkon servisných činností prepočítaná na 60 mesiacov s tým, že tento návrh na plnenie kritéria tvorí prílohu č. 2 k tejto Zmluve.
7. **Platobné podmienky**
   1. Cenu za vykonané Servisné činnosti uhradí Objednávateľ na základe faktúr Dodávateľa.
   2. Dodávateľovi vzniká právo fakturovať Cenu najskôr v prvý deň mesiaca nasledujúceho po mesiaci, za ktorý sa faktúra vystavuje.
   3. Súčasťou faktúry musí byť vzájomne odsúhlasený protokol o vykonaní servisných prác / servisný príkaz.
   4. Faktúry sú splatné do 30-tich dní od ich doručenia aj elektronickou formou.
   5. V prípade, že bude Objednávateľ v omeškaní so splnením peňažného záväzku, je povinný uhradiť Dodávateľovi za každý deň omeškania 0,005 % z omeškanej sumy.
8. **Vyhlásenia Zmluvných strán**
   1. Každá zo Zmluvných strán vyhlasuje druhej Zmluvnej strane, že každé z vyhlásení uvedených v tomto článku je v deň právnej účinnosti tejto Zmluvy pravdivé, úplné, presné a nie je zavádzajúce. Každá zo Zmluvných strán vyhlasuje, že:
      1. má nevyhnutnú spôsobilosť, právomoc a oprávnenie uzatvoriť a plniť túto Zmluvu,
      2. táto Zmluva a všetky ostatné dokumenty, ktoré Zmluvné strany uzatvoria v súvislosti s touto Zmluvou, budú po ich podpise predstavovať platné záväzky Zmluvných strán a budú vymáhateľné v súlade s podmienkami tejto Zmluvy,
      3. si text tejto Zmluvy prečítala a plne mu porozumela, táto Zmluva vyjadruje jej skutočnú, slobodnú a vážnu vôľu, nie je uzatváraná v tiesni ani v omyle, ani za nápadne nevýhodných podmienok a na znak súhlasu s jej obsahom túto Zmluvu vlastnoručne podpisuje,
      4. táto Zmluva predstavuje úplnú dohodu Zmluvných strán týkajúcu sa predmetu tejto Zmluvy a nahrádza v celom rozsahu práva a povinnosti vyplývajúce z akýchkoľvek predchádzajúcich dojednaní, či návrhov uvádzaných v korešpondencii, či na rokovaniach, či už ústne alebo písomne, ku ktorým došlo pred uzatvorením tejto Zmluvy,
      5. je platobne schopná, nie je v omeškaní s plnením svojich záväzkov a nemá žiadne záväzky, ktoré by ohrozovali plnenie záväzkov vyplývajúcich z tejto Zmluvy,
      6. nebol podaný návrh na vyhlásenie konkurzu na jej majetok, nebola povolená reštrukturalizácia, nevykonáva činnosť pod dozorom správcu alebo podobnej osoby v prospech veriteľov a ani nemá vedomosť o existencii nesplatených záväzkov, pre ktoré by mohol byť podaný návrh na vyhlásenie konkurzu na jeho majetok alebo povolená reštrukturalizácia,
      7. nebolo rozhodnuté o zrušení jej spoločnosti, či už s likvidáciou alebo bez likvidácie, ani nemá vedomosť o tom, že by mohla byť zrušená jej spoločnosť,
      8. osoby podpisujúce túto Zmluvu sú oprávnené podpisovať za jej spoločnosť,
      9. plnením tejto Zmluvy nebude porušený žiadny jej záväzok.
9. **Záväzok mlčanlivosti**
   1. Zmluvné strany majú za to, že informácie obsiahnuté v tejto Zmluve, týkajúce sa tejto Zmluvy a súvisiace s touto Zmluvou sú dôvernými informáciami. Zmluvné strany sa zaväzujú zachovávať mlčanlivosť o dôverných informáciách, pričom tento záväzok nie je časovo obmedzený. Zmluvné strany sa zaväzujú, že dôverné informácie bez predchádzajúceho písomného súhlasu druhej Zmluvnej strany neposkytnú tretím osobám a ani neumožnia prístup tretích osôb k dôverným informáciám. Za tretie osoby sa však nepokladajú spoločníci Zmluvných strán, členovia orgánov Zmluvných strán, zamestnanci, (sub)dodávatelia, prepojené spoločnosti alebo iné poverené osoby Zmluvných strán, audítori alebo právni a iní poradcovia Zmluvných strán, ktorí sú viazaní ohľadne im sprístupnených dôverných informácii povinnosťou mlčanlivosti na základe zákona alebo zmluvy, ako aj iné osoby, ktorým je potrebné poskytnúť dôverné informácie za účelom splnenia tejto Zmluvy.
   2. Povinnosť mlčanlivosti sa nevzťahuje na dôverné informácie, ktoré:
      1. boli známe Zmluvnej strane pred ich sprístupnením druhou Zmluvnou stranou alebo inou stranou zúčastnenou na plnení tejto Zmluvy, či už priamo alebo nepriamo,
      2. patria do všeobecného stavu techniky,
      3. sú všeobecne známe,
      4. ktorých poskytnutie vyžadujú všeobecne záväzné právne predpisy Slovenskej republiky alebo európskej legislatívy; pričom dotknutá Zmluvná strana je povinná písomne informovať druhú Zmluvnú stranu o vzniku povinnosti poskytnúť dôverné informácie na základe všeobecne záväzných právnych predpisov Slovenskej republiky alebo Európskej únie a o spôsobe a rozsahu, akým, resp. v akom ju plnila,
      5. boli poskytnuté s predchádzajúcim písomným súhlasom druhej Zmluvnej strany.
10. **Zmeny a dodatky**

Pokiaľ táto Zmluva neustanovuje inak, akékoľvek jej zmeny, dodatky a doplnenia môžu byť prijaté iba na základe písomnej dohody oboch Zmluvných strán, a to formou písomných a očíslovaných dodatkov podpísaných osobami oprávnenými konať v mene každej zo Zmluvných strán.

1. **Oznámenie a komunikácia**
   1. Pokiaľ nie je v tejto Zmluve uvedené inak, akékoľvek oznámenie alebo akákoľvek iná formálna komunikácia medzi Zmluvnými stranami smerujúca k vzniku, zmene alebo zániku práv a povinností vyplývajúcich z tejto Zmluvy musí byť:
      1. realizovaná v písomnej forme v slovenskom jazyku a
      2. príslušnej Zmluvnej strane zaslaná poštou (formou doporučenej zásielky), kuriérskou službou alebo doručená osobne do rúk štatutárneho orgánu príslušnej Zmluvnej strany.
   2. Akékoľvek oznámenie alebo akákoľvek formálna komunikácia podľa bodu 12.1 tejto Zmluvy sa na účely tejto Zmluvy považujú za riadne doručené v deň doručenia zásielky príslušnej Zmluvne strane, ak bola zásielka doručená osobne do rúk štatutárneho orgánu príslušnej Zmluvnej strany, kuriérskou službou alebo poštou (formou doporučenej zásielky) alebo ak adresát odmietne zásielku prevziať, dňom odmietnutia prevzatia zásielky.
   3. Zmluvné strany sa dohodli, že pri plnení záväzkov vyplývajúcich im z tejto Zmluvy budú vystupovať a komunikovať medzi sebou, ako aj smerom k tretím osobám takým spôsobom, aby žiadnym spôsobom nepoškodili druhu Zmluvnú stranu. Vzájomnú komunikáciu Zmluvných strán budú zabezpečovať kontaktné osoby určené Zmluvnými stranami.
   4. Pokiaľ nejde o komunikáciu podľa bodu 12.1 tejto Zmluvy, Zmluvné strany sú oprávnené komunikovať medzi sebou aj prostredníctvom elektronickej pošty zaslanej na e-mailové adresy uvedené v bode 12.5.
   5. **Kontaktná osoba za Objednávateľa v zmluvných veciach:**

meno a priezvisko: [titul, meno a priezvisko]

e - mail: [●]

telefónne číslo: [●]

**Kontaktná osoba za Objednávateľa v technických veciach:**

meno a priezvisko: [titul, meno a priezvisko]

e - mail: [●]

telefónne číslo: [●]

**Kontaktná osoba za Dodávateľa v zmluvných veciach:**

meno a priezvisko: [titul, meno a priezvisko]

e - mail: [●]

telefónne číslo: [●]

**Kontaktná osoba za Dodávateľa v technických veciach:**

meno a priezvisko: [titul, meno a priezvisko]

e - mail: [●]

telefónne číslo: [●]

**Helpdesk Dodávateľa:**

e - mail: [●]

telefónne číslo: [●]

* 1. V prípade zmeny kontaktnej osoby podľa bodu 12.5 je príslušná Zmluvná strana bez zbytočného odkladu povinná informovať druhú Zmluvnú stranu o tejto skutočnosti a bezodkladne poskytnúť druhej Zmluvnej strane príslušné kontaktné údaje.

1. **Úplná dohoda**
   1. Táto Zmluva predstavuje úplnú dohodu medzi Zmluvnými stranami v súvislosti s realizáciou predmetu tejto Zmluvy a nahrádza všetky predchádzajúce zmluvy a dohody uzatvorené medzi Zmluvnými stranami v súvislosti s plnením predmetu tejto Zmluvy.
2. **Zákaz postúpenia**
   1. Zmluvné strany sa dohodli, že ani jedna z nich neprevedie, nepostúpi, nezaťaží, nezverí do správy, ani nebude inak nakladať so žiadnymi svojimi právami, výhodami a povinnosťami vyplývajúcimi z tejto Zmluvy (vrátane akéhokoľvek žalobného dôvodu vyplývajúceho z ktoréhokoľvek z nich alebo v súvislosti s nimi), ani so žiadnou ich časťou, ako ani s akýmkoľvek podielom na ktoromkoľvek z nich, bez predchádzajúceho písomného súhlasu druhej Zmluvnej strany.
3. **Rozhodujúce právo a riešenie sporov**
   1. Táto Zmluva sa riadi právnymi predpismi Slovenskej republiky.
   2. Pokiaľ táto Zmluva neustanovuje inak, budú sa vzájomné vzťahy Zmluvných strán touto Zmluvou výslovne neupravené, riadiť príslušnými ustanoveniami ObZ a ostatných všeobecne záväzných právnych predpisov.
   3. Bez toho, aby tým bolo dotknuté ktorékoľvek ustanovenie tejto Zmluvy, Zmluvné strany sa dohodli, že použitie akéhokoľvek ustanovenia ktoréhokoľvek právneho predpisu Slovenskej republiky, ktoré nie je kogentné, je výslovne vylúčené v rozsahu, v ktorom by jeho použitie mohlo meniť (či už úplne alebo čiastočne) význam alebo obsah ktoréhokoľvek ustanovenia tejto Zmluvy.
   4. Všetky spory, nezrovnalosti, otázky alebo nejasnosti sa Zmluvné strany zaväzujú riešiť predovšetkým dohodou a vzájomnými rokovaniami za účelom dosiahnutia dohody. V prípade, ak takúto dohodu nebude možné dosiahnuť, je každá zo Zmluvných strán oprávnená obrátiť sa na príslušný súd so svojim nárokom alebo žiadosťou.
4. **Oddeliteľnosť ustanovení**
   1. Jednotlivé ustanovenia tejto Zmluvy sú vymáhateľné nezávisle od seba a neplatnosť ktoréhokoľvek z nich nebude mať žiadny vplyv na platnosť ostatných ustanovení, s výnimkou prípadov, kedy je z dôvodu dôležitosti povahy alebo inej okolnosti týkajúcej sa takéhoto neplatného ustanovenia zrejmé, že dané ustanovenie nemôže byť oddelené od ostatných príslušných ustanovení.
   2. V prípade, že niektoré z uvedených ustanovení bude neplatné, pričom jeho neplatnosť bude spôsobená niektorou jeho časťou, bude dané ustanovenie platiť tak, ako keby bola predmetná časť vypustená. Ak však takýto postup nie je možný, Zmluvné strany sa zaväzujú zabezpečiť uskutočnenie všetkých krokov potrebných za tým účelom, aby bolo dohodnuté ustanovenie s podobným účinkom, ktorým sa neplatné ustanovenie v súlade s príslušným právnym predpisom nahradí.
5. **Prílohy**

Neoddeliteľnou súčasťou tejto Zmluvy sú nasledovné prílohy:

**Príloha č. 1** Tabuľka s návrhom vecného a časového plnenia úkonov podľa bodu 18.1.14 Súťažných podkladov predložená Objednávateľovi v rámci Ponuky, tak ako je uvedené v bode 3.1 tejto Zmluvy

**Príloha č. 2** Návrh na plnenie kritéria podľa bodu 7.1 tejto Zmluvy

1. **Platnosť a účinnosť**

Táto Zmluva nadobúda platnosť dňom jej podpisu Zmluvnými stranami, a to momentom podpisu osoby podpisujúcej ako poslednej v poradí. Účinnosť nadobúda podľa bodu 2.1 tejto Zmluvy.

1. **Jazyk a vyhotovenia**
   1. Táto Zmluva je vyhotovená v slovenskom jazyku v 2-och rovnopisoch, pričom každá zo Zmluvných strán obdrží po jej podpise po 1-om vyhotovení.

**NA DÔKAZ ČOHO** Zmluvné strany podpísali a prevzali túto Zmluvu dňa, mesiaca a roka, ktoré sú uvedené nižšie:

V mene Objednávateľa:

podpis: .........................................................

titul, meno a priezvisko: **[●]**

funkcia: konateľ spoločnosti BB – TRADE, s.r.o.

miesto: [●]

dátum: [●]. [●]. 20[●]

V mene Dodávateľa:

podpis: .........................................................

titul, meno a priezvisko: **[●]**

funkcia: [●]

miesto: [●]

dátum: [●]. [●]. 20[●]